b'\n_START_ARTICLE_\nMo\xc4\x8dna jedrska sila\n_START_PARAGRAPH_\nM\xc3\xb2\xc4\x8dna j\xc3\xaadrska s\xc3\xadla ali m\xc3\xb2\xc4\x8dna inter\xc3\xa1kcija (izraz interakcija je natan\xc4\x8dnej\xc5\xa1i), tudi b\xc3\xa1rvna s\xc3\xadla je ena od \xc5\xa1tirih osnovnih interakcij v naravi. Razdelimo jo lahko na dva dela:\xc2\xa0\xc2\xbbosnovna\xc2\xab\xc2\xa0mo\xc4\x8dna jedrska sila in\xc2\xa0\xc2\xbbrezidualna\xc2\xab\xc2\xa0mo\xc4\x8dna jedrska sila. Mo\xc4\x8dna jedrska sila neposredno vpliva le na kvarke, antikvarke ter gluone (bozone, ki jo posredujejo).\xc2\xa0\xc2\xbbOsnovni\xc2\xab\xc2\xa0del mo\xc4\x8dne jedrske sile ve\xc5\xbee skupaj kvarke v hadrone, kot sta proton ali nevtron,\xc2\xa0\xc2\xbbrezidualni\xc2\xab\xc2\xa0del pa ve\xc5\xbee skupaj hadrone v atomskem jedru. V tem delu je delec, ki posreduje mo\xc4\x8dno jedrsko silo, bozonski hadron ali mezon._NEWLINE_Skladno s kvantno kromodinamiko nosi vsak kvark barvni naboj, ki obstaja v treh vrstah:\xc2\xa0\xc2\xbbrde\xc4\x8d\xc2\xab,\xc2\xa0\xc2\xbbzelen\xc2\xab\xc2\xa0in\xc2\xa0\xc2\xbbmoder\xc2\xab. Ta imena so zgolj oznake in niso povezana z dejanskimi barvami. Antikvarki so\xc2\xa0\xc2\xbbanti-rde\xc4\x8di\xc2\xab,\xc2\xa0\xc2\xbbanti-zeleni\xc2\xab\xc2\xa0ali\xc2\xa0\xc2\xbbanti-modri\xc2\xab. Lastnost barvnega naboja je, da se enaki barvi odbijata, neenaki pa privla\xc4\x8dita. \xc5\xa0e posebej mo\xc4\x8dan je privlak med barvo in njeno antibarvo. Delci lahko obstajajo le, \xc4\x8de je njihova skupna barva\xc2\xa0\xc2\xbbbela\xc2\xab\xc2\xa0oziroma nevtralna (\xc4\x8demur pravimo barvni singlet), kar pomeni, da so bodisi sestavljeni iz rde\xc4\x8dega, zelenega in modrega kvarka (ali anti-rde\xc4\x8dega, anti-zelenega in anti-modrega antikvarka) \xe2\x80\x93 tak\xc5\xa1ni delci so barioni, zgleda sta proton in nevtron \xe2\x80\x93 bodisi iz kvarka in antikvarka iste barve (npr. rde\xc4\x8dega kvarka in anti-rde\xc4\x8dega antikvarka) \xe2\x80\x93 ti delci so mezoni._NEWLINE_Mo\xc4\x8dna interakcija deluje med kvarkoma tako, da ta izmenjujeta gluone. Obstoja devet vrst gluonov, vsak od njih je sestavljen iz barvnega in anti-barvnega naboja._NEWLINE_Ob interakciji kvarkov ti neprestano spreminjajo svojo barvo, a tako, da se skupni barvni naboj ohranja. \xc4\x8ce opisujemo privla\xc4\x8dno interakcijo med rde\xc4\x8dim in zelenim kvarkom v barionu, jo opi\xc5\xa1emo tako, da rde\xc4\x8di kvark izseva, zeleni kvark pa absorbira gluon, ki nosi rde\xc4\x8d in anti-zelen naboj. S tem postane dotlej rde\xc4\x8d kvark zelen, zelen pa rde\xc4\x8d. Skupni barvni naboj (rde\xc4\x8d + zelen) se tako ohranja. \xc4\x8ce interagirata moder kvark in anti-moder antikvark v mezonu, lahko tak\xc5\xa1no interakcijo opi\xc5\xa1emo tako, da modri kvark izseva, anti-modri antikvark pa absorbira gluon, ki nosi anti-rde\xc4\x8d in moder naboj. S tem postane dotlej moder kvark rde\xc4\x8d, dotlej anti-moder antikvark pa anti-rde\xc4\x8d. Njun skupni barvni naboj s tem \xc5\xa1e naprej ostaja enak ni\xc4\x8d. Dva zelena kvarka se medsebojno odbijata tako, da izmenjujeta gluone, ki nosijo zelen in anti-zelen barvni naboj; njun barvni naboj s tem ostaja zelen._NEWLINE_Za razliko od drugih osnovnih sil deluje mo\xc4\x8dna interakcija tudi na delce, ki jo posredujejo, saj so tudi gluoni barvno nabiti. Zaradi tega je doseg mo\xc4\x8dne interakcije mo\xc4\x8dno omejen in kljub temu, da gluoni nimajo mase, ne sega dosti dlje, kot je polmer hadrona. Naslednji nenavadni pojav je tudi ta, da sila nara\xc5\xa1\xc4\x8da z razdaljo med kvarkoma. To onemogo\xc4\x8da, da bi opazili proste kvarke. Ko pove\xc4\x8dujemo razdaljo med kvarkoma, moramo v to vlagati vedno ve\xc4\x8d energije. V nekem trenutku je energije dovolj, da se ustvarijo novi kvarki. Zato kvarke opazimo vedno le v parih ali tripletih, nikoli pa posami\xc4\x8dno. V u\xc4\x8dbenikih najdemo analogijo z elasti\xc4\x8dnim trakom: \xc4\x8de tega res mo\xc4\x8dno raztegnemo, se pretrga in namesto enega dobimo dva elasti\xc4\x8dna traka. Podobno je s kvarki: \xc4\x8de vlo\xc5\xbeimo energijo in razmaknemo par kvarkov dovolj dale\xc4\x8d, ju ne lo\xc4\x8dimo, ampak se vlo\xc5\xbeena energija porabi za to, da se ustvari par kvark-antikvark.'